F’digriet mogħti ftit tal-ħin ilu, il-Prim’Awla tal-Qorti Ċivili laqgħet b’mod proviżorju t-talba tal-Kunsill Lokali tas-Siġġiewi għall-ħruġ ta’ mandat ta’ inibizzjoni kontra l-MEPA rigward l-applikazzjoni għal bini ta’ razzett kbir tat-tiġieġ u faċilitajiet oħrajn fir-raba’ magħruf bħala Tad-Dikkiena fil-limiti tas-Siġġiewi. F’dan l-istadju l-MEPA ġiet miżmuma milli tkompli tipproċessa u tiddeċiedi l-imsemmija applikazzjoni. Il-Qorti ddeċidiet ukoll li tagħti għaxart ijiem żmien biex il-MEPA tippreżenta risposta kif ukoll iffissat seduta biex tisma’ lill-Kunsill Lokali tas-Siġġiewi u lill-MEPA nhar il-Ħamis 27 ta’ Marzu 2014 fl-10.30 am. Kien proprju dalgħodu li l-Kunsill Lokali tas-Siġġiewi ppreżenta talba għall-ħruġ ta’ mandat ta’ inibizzjoni kontra l-MEPA rigward din l-applikazzjoni. Il-Kunsill Lokali tas-Siġġiewi talab lill-Qorti żżomm lill-MEPA milli tkompli tipproċessa u tiddeċiedi din l-applikazzjoni. It-talba għall-ħruġ ta’ dan il-mandat ta’ inibizzjoni saret mis-Sindku tas-Siġġiewi Dr Karol Aquilina u mis-Segretarju Eżekuttiv tal-Kunsill Lokali, is-Sur Nicholas Baldacchino, f’isem l-istess Kunsill Lokali tas-Siġġiewi. Fi stqarrija l-Kunsill Lokali tas-Siġġiewi qal li kellu jitlob il-ħruġ ta’ mandat ta’ inibizzjoni kontra l-MEPA wara li nhar il-Ġimgħa li għadda l-Case Officer tal-MEPA biddel ir-rakkomandazzjoni tiegħu minn waħda kontra l-iżvilupp għal waħda favur li joħrog il-permess mill-MEPA. Il-Kunsill qal li dan seħħ minn wara dahru meta ma ġiex infurmat kif għandu dritt li jkun infurmat skont il-liġi peress li huwa terza persuna interessata wara li rreġistra l-oġġezzjoni tiegħu kontra l-iżvilupp propost.